b'\n_START_ARTICLE_\nF\xc3\xa9lix Vallotton\n_START_PARAGRAPH_\nFeliksas Valotonas (pranc. F\xc3\xa9lix Vallotton, 1865\xe2\x88\x921925\xc2\xa0m.)\xc2\xa0\xe2\x80\x93 i\xc5\xa1 \xc5\xa0veicarijos kil\xc4\x99s dailininkas, kuris XIX a. pabaigoje buvo susij\xc4\x99s su Pary\xc5\xbeiaus nabi\xc5\xb3 grupe. Tapytojas, grafikas, iliustratorius, skulptorius ir literatas.\n_START_SECTION_\nBiografija\n_START_PARAGRAPH_\nFeliksas Valotonas gim\xc4\x97 1865\xc2\xa0m. gruod\xc5\xbeio 28 d. Lozanoje (\xc5\xa0veicarija). 1882 m. jis persik\xc4\x97l\xc4\x97 \xc4\xaf Pary\xc5\xbei\xc5\xb3, mok\xc4\x97si \xc5\xbdiuljano akademijoje vadovaujamas \xc5\xbdiulio Lefevro. 1889 m. atstovavo \xc5\xa0veicarij\xc4\x85 pasaulin\xc4\x97je parodoje Pary\xc5\xbeiuje. Jo paveikslas \xe2\x80\x9eVasaros maudyn\xc4\x97\xe2\x80\x9c, sukarikat\xc5\xabrinta to meto plenero ir salonin\xc4\x97s dail\xc4\x97s versija, suk\xc4\x97l\xc4\x97 skandal\xc4\x85 1893 m. Nepriklausom\xc5\xb3j\xc5\xb3 dailinink\xc5\xb3 draugijos parodoje. XIX a. pabaigoje F. Valotonas intensyviai dirbo su med\xc5\xbeio rai\xc5\xbeiniais. Kartu su P. Gogenu buvo svarbiausiu dailininku, pad\xc4\x97jusi\xc5\xb3 atgaivinti \xc5\xa1i\xc4\x85 grafikos r\xc5\xab\xc5\xa1\xc4\xaf. Jis taip pat k\xc5\xabr\xc4\x97 litografijas, eksponavo kartu su nabi\xc5\xb3 grupe. Jo grafikos k\xc5\xabriniams b\xc5\xabdingos plok\xc5\xa1tumin\xc4\x97s fig\xc5\xabros, supaprastintos, abstrak\xc4\x8dios formos, simbolizmo dail\xc4\x97s ir japon\xc5\xb3 estamp\xc5\xb3 \xc4\xaftaka. F. Valotonas atsiliep\xc4\x97 \xc4\xaf to meto politinius \xc4\xafvykius (\xe2\x80\x9eAtaka\xe2\x80\x9c, \xe2\x80\x9eManifestacija\xe2\x80\x9c, abu 1893 m.). 1898 m. vokie\xc4\x8di\xc5\xb3 dail\xc4\x97s kritikas Julius Meier-Graefe para\xc5\xa1\xc4\x97 monografij\xc4\x85 apie dailinink\xc4\x85. \xc5\xa0iais metais La Revue blanche publikuota garsiausia dailininko 10 grafikos k\xc5\xabrini\xc5\xb3 serija \xe2\x80\x9eIntymumai\xe2\x80\x9c, vaizdavusi vedybinio gyvenimo epizodus. F. Valotonas k\xc5\xabr\xc4\x97 iliustracijas \xc5\xbeurnalams ir knygoms._NEWLINE_1899 m. F. Valotonas ved\xc4\x97 pasiturin\xc4\x8di\xc4\x85 na\xc5\xa1l\xc4\x99 Gabrielle Rodrigues-Henriques, kuri buvo meno dilerio Aleksandro Bernheimo dukt\xc4\x97, kas atv\xc4\x97r\xc4\x97 dailininkui keli\xc4\x85 da\xc5\xbenai eksponuoti Bernheimo Jaunesniojo galerijoje Pary\xc5\xbeiuje. 1900 m. jis pri\xc4\x97m\xc4\x97 Pranc\xc5\xabzijos pilietyb\xc4\x99. Apie 1900 m. F. Valotonas prad\xc4\x97jo labiau u\xc5\xbesiimti tapyba. Jis k\xc5\xabr\xc4\x97 natiurmortus, peiza\xc5\xbeus, aktus, portretus, interjero scenas supaprastinto realizmo stilistika, kuriai buvo b\xc5\xabdingi ry\xc5\xa1k\xc5\xabs kontrastai tarp \xc5\xa1viesos ir \xc5\xa1e\xc5\xa1\xc4\x97lio. 1903 m. \xc4\xafvyko pirmoji jo personalin\xc4\x97 paroda Bernheimo Jaunesniojo galerijoje. Apie 1907 m. jis para\xc5\xa1\xc4\x97 roman\xc4\x85 \xe2\x80\x9e\xc5\xbdudiki\xc5\xa1kas gyvenimas\xe2\x80\x9c (La Vie meurtri\xc3\xa8re), kuris buvo i\xc5\xa1leistas 1930 m. po menininko mirties su jo iliustracijomis. Pirmasis pasaulinis karas (1914\xe2\x88\x921918) \xc4\xafkv\xc4\x97p\xc4\x97 dailinink\xc4\x85 naujiems grafikos k\xc5\xabriniams po apie 15 met\xc5\xb3 pertraukos. Paskutiniaisiais gyvenimo metais dailininko sveikata buvo suprast\xc4\x97jusi, jo menas buvo prarad\xc4\x99s paklaus\xc4\x85. Feliksas Valotonas mir\xc4\x97 nuo v\xc4\x97\xc5\xbeio 1925 m. gruod\xc5\xbeio 29 d. Pary\xc5\xbeiuje. Jis ra\xc5\xa1\xc4\x97 dail\xc4\x97s kritik\xc4\x85, buvo para\xc5\xa1\xc4\x99s nei\xc5\xa1leist\xc5\xb3 pjesi\xc5\xb3.'